CELEX: 52021PC0825
Language: lv
Date: 2021-12-21
Title: Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu (ES) 2020/1561, ar ko Ungārijai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma

EIROPAS KOMISIJA
            Briselē, 21.12.2021
            COM(2021) 825 final
            2021/0435(NLE)
            
            Priekšlikums
            PADOMES ĪSTENOŠANAS LĒMUMS,
            ar kuru groza Īstenošanas lēmumu (ES) 2020/1561, ar ko Ungārijai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
                  
            
            
               Padomes Regulā (ES) 2020/672 (“SURE regula”) ir noteikts tiesiskais regulējums Savienības finansiālās palīdzības sniegšanai dalībvalstīm, kurās ir vai kurām draud nopietni ekonomikas traucējumi, ko izraisījis Covid-19 uzliesmojums. Atbalsts saskaņā ar SURE galvenokārt paredzēts, lai finansētu saīsināta darba laika shēmas vai līdzīgus pasākumus, kuru mērķis ir aizsargāt darba ņēmējus un pašnodarbinātas personas un tādējādi samazināt bezdarbu un ienākumu zudumu, un kā papildu finansējums dažiem ar veselību saistītiem pasākumiem, jo īpaši darba vietā.
            
            
               Padome 2020. gada 23. oktobrī piešķīra Ungārijai finansiālo palīdzību, lai papildinātu valsts centienus novērst Covid-19 uzliesmojuma ietekmi un reaģētu uz uzliesmojuma sociālekonomiskajām sekām darba ņēmējiem un pašnodarbinātajiem.
            
            
               Ungārija 2021. gada 1. decembrī vēlreiz lūdza Savienības finansiālo palīdzību saskaņā ar SURE regulu. 
            
            
               Saskaņā ar SURE regulas 6. panta 2. punktu Komisija ir apspriedusies ar Ungārijas iestādēm, lai pārbaudītu, vai pēkšņi un būtiski pieaug faktiskie un plānotie izdevumi, kuri tieši saistīti ar Ungārijas īstenotiem darba tirgus pasākumiem, kurus ir izraisījusi Covid-19 pandēmija. Konkrētāk, šie pasākumi attiecas uz jaunu pasākumu kombināciju ar spēkā esošajiem pasākumiem, kas minēti Padomes Īstenošanas lēmumā (ES) 2020/1561:
            
            
               a)spēkā esošais atbrīvojums no darba devēju sociālā nodrošinājuma iemaksām un apmācības nodevas laikposmā no 2020. gada marta līdz decembrim, kā arī darba devēju rehabilitācijas iemaksu nodokļa samazinājums pandēmijas vissmagāk skartajām nozarēm laikposmā no 2020. gada marta līdz jūnijam tika pagarināts līdz ārkārtas stāvokļa beigām, un izdevumi aptver laikposmu no 2020. gada decembra līdz 2021. gada jūnijam;
            
            
               b)spēkā esošā personāla izmaksu izslēgšana no mazo uzņēmumu nodokļa (“KIVA”) bāzes laikposmā no 2020. gada marta līdz jūnijam pandēmijas visvairāk skartajās nozarēs tika pagarināta līdz ārkārtas stāvokļa beigām, un izdevumi aptver laikposmu no 2020. gada decembra līdz 2021. gada jūnijam. Ir pieprasīta tikai tā daļa no kopējiem izdevumiem, kas saistīti ar uzņēmumiem, kuri samazina vai aptur darba laiku vai kad darbinieki pastāvīgi ir nodarbināti līdz jaunākajiem pieejamajiem izpildes datiem;
            
            
               c)spēkā esošais atbrīvojums no vienreizējā nodokļa (“KATA”) režīma laikposmā no 2020. gada marta līdz jūnijam maziem nodokļu maksātājiem konkrētās nozarēs tika pagarināts līdz ārkārtas stāvokļa beigām, un izdevumi aptver 2021. gada martu un aprīli. Ir pieprasīta tikai tā izdevumu daļa, kas saistīta ar atbalstu pašnodarbinātām personām un vienas personas uzņēmumiem; 
            
            
                d)jauna vienreizēja ienākumu atbalsta shēma pašnodarbinātām personām nozarēs, kuras skar pārvietošanās ierobežojumi, ar nosacījumu, ka tās saglabā savu darbību vismaz divus mēnešus pēc paredzamā ārkārtas stāvokļa beigām. Vienreizējais maksājums atbilst garantētajai mēneša minimālajai algai (219 000 HUF). Atbilstības periods beidzas līdz ar ārkārtas stāvokļa beigām. Šīs shēmas mērķgrupa ir tikai uzņēmēji, kuriem nav darbinieku un kuri nav tiesīgi saņemt atbalstu saskaņā ar nozares algu shēmu. 
            
            
               Ungārija sniedza Komisijai attiecīgo informāciju. 
            
            
               Ņemot vērā pieejamos pierādījumus, Komisija ierosina Padomei pieņemt īstenošanas lēmumu par finansiālas palīdzības piešķiršanu Ungārijai saskaņā ar SURE regulu, lai atbalstītu iepriekš minētos pasākumus. 
            
            
               •Saskanība ar esošajiem rīcībpolitikas noteikumiem konkrētajā rīcībpolitikas jomā
            
            
               Šis priekšlikums pilnībā atbilst Padomes Regulai (ES) 2020/672, saskaņā ar kuru priekšlikums ir iesniegts.
            
            
               Šis priekšlikums papildina citu Savienības tiesību instrumentu, ar ko sniedz atbalstu dalībvalstīm ārkārtas situācijās, proti, Padomes Regulu (EK) Nr. 2012/2002 (2002. gada 11. novembris), ar ko izveido Eiropas Savienības Solidaritātes fondu (ESSF) (“Regula (EK) Nr. 2012/2002”). Eiropas Parlamenta un Padomes Regula (ES) 2020/461, ar ko groza minēto instrumentu, lai paplašinātu tā tvērumu, iekļaujot tajā nozīmīgas ārkārtas situācijas sabiedrības veselības jomā un nosakot konkrētas darbības, par kurām var saņemt finansējumu, tika pieņemta 30. martā. 
            
            
               •Saskanība ar citām Savienības rīcībpolitikām
            
            
               Priekšlikums ir daļa no to pasākumu klāsta, kuri izstrādāti, reaģējot uz pašreizējo Covid-19 pandēmiju, piemēram, Investīciju iniciatīva reaģēšanai uz koronavīrusu, un tas papildina citus instrumentus, kas atbalsta nodarbinātību, piemēram, Eiropas Sociālo fondu un Eiropas Stratēģisko investīciju fondu (ESIF)/programmu InvestEU. Izmantojot aizņēmumus un aizdevumus šajā konkrētajā Covid-19 uzliesmojuma gadījumā, lai atbalstītu dalībvalstis, šis priekšlikums kalpo par otro aizsardzības līniju, lai finansētu saīsināta darba laika shēmas un līdzīgus pasākumus, palīdzot aizsargāt darbvietas un līdz ar to darbiniekus un pašnodarbinātās personas pret bezdarba risku. 
            
         
         
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Šā instrumenta juridiskais pamats ir Padomes Regula (ES) 2020/672.  
            
            
               •Subsidiaritāte (neekskluzīvas kompetences gadījumā) 
            
            
               Priekšlikumu pieņem pēc dalībvalsts lūguma, un tas apliecina Eiropas solidaritāti, sniedzot Savienības finansiālo palīdzību pagaidu aizdevumu veidā dalībvalstij, kuru skāris Covid-19 uzliesmojums. Šī finansiālā palīdzība kā otrā aizsardzības līnija palīdz pagaidu kārtā finansēt valdību palielinātos publiskos izdevumus saīsināta darba laika shēmu un līdzīgu pasākumu jomā, lai palīdzētu tām aizsargāt darbvietas un līdz ar to darbiniekus un pašnodarbinātās personas pret bezdarba un ienākumu zaudēšanas risku.
            
            
               Šāds atbalsts palīdzēs skartajiem iedzīvotājiem un mazinās pašreizējās Covid-19 krīzes tiešo sociālo un ekonomisko ietekmi. 
            
            
               •Proporcionalitāte
            
            
               Priekšlikums ir saskaņā ar proporcionalitātes principu. Tas nepārsniedz instrumenta mērķu sasniegšanai nepieciešamo. 
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Tā kā priekšlikums ir sagatavots steidzami, lai Padome to varētu pieņemt savlaicīgi, apspriešanās ar ieinteresētajām personām nav notikusi.
            
            
               •Ietekmes novērtējums
            
            
               Priekšlikuma steidzamības dēļ ietekmes novērtējums nav veikts.
            
            
               4.IETEKME UZ BUDŽETU
            
            
               Komisijai vajadzētu būt iespējai slēgt līgumus par aizņēmumiem finanšu tirgos, lai tos tālāk aizdotu dalībvalstij, kas lūdz finansiālu palīdzību saskaņā ar SURE instrumentu. 
            
            
               Papildus dalībvalstu garantiju sniegšanai regulējumā ir iestrādāti arī citi aizsardzības pasākumi, lai nodrošinātu shēmas finansiālo stabilitāti:
            
            
               ·stingra un piesardzīga pieeja finanšu pārvaldībai;
            
            
               ·aizdevumu portfeļa izveide, kas ierobežo koncentrācijas risku, ikgadējos riska darījumus un pārmērīgus riska darījumus atsevišķās dalībvalstīs, vienlaikus nodrošinot pietiekamus resursus tām dalībvalstīm, kurām tas visvairāk nepieciešams, kā arī
            
            
               ·iespējas refinansēt parādu.
            
            
               2021/0435 (NLE)
            
         
         
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Īstenošanas lēmumu (ES) 2020/1561, ar ko Ungārijai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību,
            
            
               ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma
                  1
               , un jo īpaši tās 6. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Pēc 2020. gada 6. augustā saņemtā Ungārijas lūguma Padome 2020. gada 23. oktobrī piešķīra Ungārijai finansiālo palīdzību aizdevuma veidā, kura maksimālais apmērs ir 504 330 000 EUR un maksimālais vidējais termiņš ir 15 gadi, lai papildinātu Ungārijas valsts centienus novērst Covid-19 uzliesmojuma ietekmi un reaģētu uz minētā uzliesmojuma sociālekonomiskajām sekām darba ņēmējiem un pašnodarbinātajiem. 
            
            
               (2)Ungārijai aizdevums bija jāizmanto tam, lai finansētu saīsināta darba laika shēmām līdzīgus pasākumus un ar veselību saistītus pasākumus, kas norādīti Padomes Īstenošanas lēmuma (ES) 2020/1561
                  2
                3. pantā. 
            
            
               (3)Covid-19 uzliesmojums ir imobilizējis būtisku darbaspēka daļu Ungārijā. Tas ir izraisījis joprojām pēkšņu un būtisku publisko izdevumu pieaugumu Ungārijā saistībā ar jaunu pasākumu, proti, vienreizēju ienākumu atbalsta shēmu pašnodarbinātām personām nozarēs, kuras skar aizsardzības pasākumi un pasākumi, kas minēti Īstenošanas lēmuma (ES) 2020/1561 3. panta f), g), h), i) un j) punktā. 
            
            
               (4)Covid-19 uzliesmojumam un ārkārtas pasākumiem, kurus Ungārija īstenoja 2020. un 2021. gadā, lai ierobežotu slimības uzliesmojumu un tā sociālekonomiskās un ar veselību saistītās sekas, bija un vēl aizvien ir dramatiska ietekme uz publiskajām finansēm. Ungārijas vispārējās valdības budžeta deficīts un parāds līdz 2020. gada beigām bija attiecīgi 8,0 % un 80,1 % no iekšzemes kopprodukta (IKP). Saskaņā ar Komisijas 2021. gada rudens prognozi tiek prognozēts, ka Ungārijas vispārējās valdības budžeta deficīts un parāds 2021. gadā samazināsies attiecīgi līdz 7,5 % un 79,2 % no IKP, un tiek prognozēts, ka Ungārijas IKP 2021. gadā palielināsies par 7,4 %.
            
            
               (5)Ungārija 2021. gada 1. decembrī lūdza Savienības papildu finansiālo palīdzību 147 140 000 EUR apmērā, lai turpinātu papildināt 2020. un 2021. gadā īstenotos valsts centienus novērst Covid-19 uzliesmojuma ietekmi un reaģēt uz minētā uzliesmojuma sociālekonomiskajām sekām darba ņēmējiem un pašnodarbinātajiem. Tas jo īpaši attiecas uz 6. līdz 8. apsvērumā izklāstītajiem pasākumiem. 
            
            
               (6)Pamatojoties uz “Valdības dekrētu Nr. 485/2020 (XI. 10.)”
                  3
               , iestādes ir grozījušas vairākus ar nodokļiem saistītus pasākumus, kas minēti Īstenošanas lēmuma (ES) 2020/1561 3. panta f), g), h) un j) punktā un pagarinājušas to termiņu līdz ārkārtas stāvokļa beigām. Aizdevums ir pieprasīts, lai segtu izdevumus tikai laikposmā no 2020. gada decembra līdz 2021. gada jūnijam. Dekrētā ir ietverts skaidrs nosacījums, saskaņā ar kuru atbalsta saņēmējiem ir jāsaglabā darba līgumi, kas bija spēkā dekrēta spēkā stāšanās brīdī, un tie nedrīkst izbeigt šos līgumus, par to paziņojot darba devējam pasākuma laikā. To nozaru tvērums, kuras ir tiesīgas saņemt atbalstu, tika mainīts salīdzinājumā ar pasākumu sākotnējo struktūru, kas grozīta ar valdības dekrētiem
                  4
               .
            
            
               Pandēmijas visvairāk skartajās nozarēs iestādes ieviesa atbrīvojumu no darba devēju sociālās apdrošināšanas iemaksām un apmācību nodevas laikposmā no 2020. gada marta līdz decembrim, kā arī darba devēju rehabilitācijas iemaksu nodokļa samazinājumu sākotnēji laikposmā no 2020. gada marta līdz jūnijam. 
            
            
               Iestādes ir arī izslēgušas personāla izmaksas no mazo uzņēmumu nodokļa (KIVA) bāzes sākotnēji par laikposmu no 2020. gada marta līdz jūnijam. 
            
            
               Attiecībā uz visiem minētajiem pasākumiem ir pieprasīta tikai tā daļa no kopējiem izdevumiem (vai negūtajiem ieņēmumiem), kas saistīti ar uzņēmumiem, kuri samazina vai aptur darba laiku vai kad darbinieki pastāvīgi ir nodarbināti līdz jaunākajiem pieejamajiem izpildes datiem. Tā kā minētie pasākumi nozīmē valdības nesaņemtus ieņēmumus, tos var uzskatīt par līdzvērtīgiem publiskiem izdevumiem.
            
            
               (7)Attiecībā uz pasākumiem nodokļu jomā, pamatojoties uz “valdības Dekrētu Nr. 105/2021 (III. 3)”, “valdības Dekrētu Nr. 147/2021 (III. 27)” un “valdības Dekrētu Nr. 204/2021 (IV. 29)”
                  5
               , iestādes grozīja atbrīvojumu no mazo uzņēmumu vienreizējā nodokļa (“KATA”) režīma, kā minēts Īstenošanas lēmuma (ES) 2020/1561 3. panta i) punktā, kas sākotnēji tika ieviests laikposmā no 2020. gada marta līdz jūnijam un pagarināts uz laikposmu no 2021. gada marta līdz aprīlim. Ir pieprasīta tikai tā izdevumu daļa, kas saistīta ar atbalstu pašnodarbinātajiem un vienas personas uzņēmumiem. Šo pasākumu var uzskatīt par saīsināta darba laika shēmām līdzīgu pasākumu, kā minēts Regulā (ES) 2020/672, jo tā mērķis ir aizsargāt pašnodarbinātos vai līdzīgu kategoriju darba ņēmējus no ienākumu samazināšanās vai zaudēšanas.
            
            
               (8)Ar “valdības Dekrētu Nr. 310/2021. (VI. 7.)” attiecībā uz kompensācijas atbalstu pašnodarbinātām personām Ungārija ir ieviesusi arī jaunu vienreizēju ienākumu atbalsta shēmu pašnodarbinātām personām nozarēs, kuras skar pārvietošanās ierobežojumi, ar nosacījumu, ka tās saglabā savu darbību vismaz divus mēnešus pēc paredzamā ārkārtas stāvokļa beigām
                  6
               . Vienreizējais maksājums atbilst garantētajai mēneša minimālajai algai (219 000 HUF). Atbilstības periods beidzas līdz ar ārkārtas stāvokļa beigām. Šīs shēmas mērķgrupa ir tikai uzņēmēji, kuriem nav darbinieku un kuri nav tiesīgi saņemt atbalstu saskaņā ar nozares algu shēmu. Šo pasākumu var uzskatīt par saīsināta darba laika shēmām līdzīgu pasākumu, kā minēts Regulā (ES) 2020/672, jo tā mērķis ir aizsargāt pašnodarbinātos vai līdzīgu kategoriju darba ņēmējus no ienākumu samazināšanās vai zaudēšanas.  
            
            
               (9)Ungārija atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Ungārija ir iesniegusi Komisijai attiecīgus pierādījumus par to, ka faktiskie un plānotie publiskie izdevumi no 2020. gada 1. februāra ir palielinājušies par 897 720 542 EUR saistībā ar valsts pasākumiem, kas veikti, lai novērstu Covid-19 uzliesmojuma sociālekonomisko ietekmi. Tas ir pēkšņs un būtisks pieaugums, jo tas ir saistīts gan ar jaunu pasākumu, gan ar to spēkā esošo pasākumu pagarināšanu, kuri tieši attiecas uz saīsināta darba laika shēmām līdzīgiem pasākumiem, kas aptver ievērojamu Ungārijas uzņēmumu un darbaspēka daļu. Ungārija finansēja 113 740 000 EUR no palielinātās izdevumu summas, izmantojot Savienības fondus. Ungārija finansēja 132 510 542 EUR no palielinātās publisko izdevumu summas, izmantojot pati savu finansējumu.
            
         
         
            
               (10)Komisija saskaņā ar Regulas (ES) 2020/672 6. pantu ir apspriedusies ar Ungāriju un pārbaudījusi faktisko un plānoto publisko izdevumu pēkšņo un būtisko pieaugumu, kas ir tieši saistīts ar saīsināta darba laika shēmām pielīdzināmiem pasākumiem, kuri minēti 2021. gada 1. decembra lūgumā. 
            
            
               (11)Tādēļ būtu jāsniedz finansiāla palīdzība, lai palīdzētu Ungārijai novērst Covid-19 uzliesmojuma izraisīto smago ekonomisko traucējumu sociālekonomiskās sekas. Lēmumi par maksājumu un to daļu termiņiem, apmēru un veikšanu Komisijai būtu jāpieņem ciešā sadarbībā ar valsts iestādēm. 
            
            
               (12)Ungārijai un Komisijai šis lēmums būtu jāņem vērā aizdevuma līgumā, kas minēts Regulas (ES) 2020/672 8. panta 2. punktā. 
            
            
               (13)Šim lēmumam nebūtu jāskar to procedūru iznākums, kuras var tikt veiktas saistībā ar iekšējā tirgus darbības traucējumiem, jo īpaši saskaņā ar Līguma 107. un 108. pantu. Tas neatbrīvo dalībvalstis no prasības saskaņā ar Līguma 108. pantu ziņot Komisijai par potenciālajiem valsts atbalsta gadījumiem.
            
            
               (14)Ungārijai būtu regulāri jāinformē Komisija par plānoto publisko izdevumu īstenošanu, lai Komisija varētu novērtēt, cik lielā mērā Ungārija ir īstenojusi minētos izdevumus.
            
            
               (15)Lēmums par finansiālās palīdzības sniegšanu ir pieņemts, ņemot vērā Ungārijas esošās un gaidāmās vajadzības, kā arī finansiālās palīdzības pieprasījumus saskaņā ar Regulu (ES) 2020/672, ko jau ir iesniegušas vai plāno iesniegt citas dalībvalstis, vienlaikus piemērojot vienlīdzīgas attieksmes, solidaritātes, samērīguma un pārredzamības principus, 
            
            
               IR PIEŅĒMUSI ŠO LĒMUMU. 
            
            
               1. pants 
                  Īstenošanas lēmumu (ES) 2020/1561 groza šādi: 
            
            
            
               1. 
                     lēmuma 2. pantu groza šādi:
            
            
               a)
                     panta 1. punktu aizstāj ar šādu: 
            
            
               “1. Savienība Ungārijai dara pieejamu aizdevumu, kura maksimālā summa ir 651 470 000 EUR. Aizdevuma maksimālais vidējais termiņš ir 15 gadi.”;
            
            
               b)
                     panta 4. punktu aizstāj ar šādu: 
            
            
               “4. Pirmo daļu izmaksā pēc tam, kad stājies spēkā aizdevuma līgums, kas paredzēts Regulas (ES) 2020/672 8. panta 2. punktā. Visas turpmākās daļas izmaksā saskaņā ar minētā aizdevuma līguma noteikumiem vai – attiecīgā gadījumā – pēc tam, kad stājies spēkā tā papildinājums vai grozīts aizdevuma līgums.”;
            
            
            
               2.
                     lēmuma 3. pantu aizstāj ar šādu: 
            
            
               “3. pants
            
            
               Ungārija var finansēt šādus pasākumus:
            
            
               a)
                     pagaidu atbalstu izmitināšanas vietu uzlabošanai tūrisma galamērķos nolūkā saglabāt esošo darbaspēku, kā paredzēts “valdības Rezolūcijā 2080/2020 par izmitināšanas vietu izveidi valstī”, attiecībā uz to izdevumu daļu, kas saistīti ar atbalstu pašnodarbinātām personām un vienas personas uzņēmumiem;
            
            
               b)
                     pagaidu atbalstu pārtikas pārstrādes uzņēmumiem, kas paredzēts lauksaimniecības ministra Dekrētā Nr. 25/2020, attiecībā uz to izdevumu daļu, kas saistīta ar atbalstu pašnodarbinātām personām un vienas personas uzņēmumiem;
            
         
         
            
               c)
                     pagaidu atbalstu dārzkopības uzņēmumiem daudzgadīgu kultūru audzēšanas un augu pavairošanas nozarēs, kas paredzēts lauksaimniecības ministra Dekrētā Nr. 26/2020, attiecībā uz to izdevumu daļu, kas saistīta ar atbalstu pašnodarbinātām personām un vienas personas uzņēmumiem;
            
            
               d)
                     pagaidu atbalstu zivkopības uzņēmumiem, kas paredzēts lauksaimniecības ministra Dekrētā Nr. 30/2020, attiecībā uz to izdevumu daļu, kas saistīta ar atbalstu pašnodarbinātām personām un vienas personas uzņēmumiem;
            
            
               e)
                     tādu bērna kopšanas pabalstu termiņa pagarināšanu līdz 2020. gada 30. jūnijam, kuru termiņš beidzās apdraudējuma stāvokļa perioda laikā, kā paredzēts “valdības Dekrētā Nr. 59/2020. (III. 23.)” un “2020. gada Likuma LVIII” 71. pantā;
            
            
               f)
                     darba devēju sociālo iemaksu nodokļa apturēšanu atsevišķās nozarēs, kā paredzēts 4. panta a) punktā “valdības Dekrētā Nr. 47/2020. (III. 18.)” (ar grozījumiem) attiecībā uz to izdevumu daļu, kas saistīti ar uzņēmumiem, kuri samazina vai aptur darba laiku, vai kad darbinieki pastāvīgi bijuši nodarbināti, saskaņā ar pagarināto un grozīto redakciju;
            
            
               g)
                     atbrīvojumus no darba devēju apmācības nodevas atsevišķās nozarēs, kā paredzēts 4. panta a) punktā “valdības Dekrētā Nr. 47/2020 (III. 18)” (ar grozījumiem) attiecībā uz to izdevumu daļu, kas saistīti ar uzņēmumiem, kuri samazina vai aptur darba laiku, vai kad darbinieki pastāvīgi bijuši nodarbināti, saskaņā ar pagarināto un grozīto redakciju;
            
            
               h)
                     darba devēju rehabilitācijas iemaksu nodokļa samazinājumu noteiktās nozarēs, kā paredzēts 4. panta a) punktā “valdības Dekrētā Nr. 47/2020. (III. 18.)” (ar grozījumiem) attiecībā uz to izdevumu daļu, kas saistīti ar uzņēmumiem, kuri samazina vai aptur darba laiku, vai kad darbinieki pastāvīgi bijuši nodarbināti, saskaņā ar pagarināto un grozīto redakciju;
            
            
               i)
                     nodokļu atbrīvojumu mazajiem nodokļu maksātājiem no vienreizējā nodokļu (“KATA”) režīma noteiktās nozarēs, kā paredzēts 5. pantā “valdības Dekrētā Nr. 47/2020. (III. 18)” (ar grozījumiem) attiecībā uz to izdevumu daļu, kas saistīta ar atbalstu pašnodarbinātajiem un vienas personas uzņēmumiem, saskaņā ar pagarināto un grozīto redakciju;
            
            
               j)
                     personāla izmaksu izslēgšanu no mazo uzņēmumu nodokļa bāzes (“KIVA”) atsevišķās nozarēs, kā paredzēts “valdības Dekrētā Nr. 47/2020. (III. 18)” (ar grozījumiem) attiecībā uz to izdevumu daļu, kas saistīti ar uzņēmumiem, kuri samazina vai aptur darba laiku, vai kad darbinieki pastāvīgi bijuši nodarbināti, saskaņā ar pagarināto un grozīto redakciju;
            
            
               k)
                     vienreizēju pabalstu veselības aprūpes darbiniekiem kā pateicību par viņu papildu darbu pandēmijas laikā, kā paredzēts “valdības Dekrētā Nr. 275/2020. (VI. 12.)”;
            
            
               l)
                     izmaksas, kas saistītas ar valsts uzņēmumos ieviestiem īpašiem pasākumiem pandēmijas kontrolei;
            
            
               m)
                     izmaksas, kas saistītas ar īpašiem pasākumiem pandēmijas kontrolei un valsts ierēdņu veselības aizsardzībai, kā paredzēts “valdības Dekrētā Nr. 250/2014 (X. 2.) par Publiskā iepirkuma un piegādes ģenerāldirektorātu (KEF)”;
            
            
               n)
                     izmaksas, kas saistītas ar infrastruktūru un investīcijām slimnīcās, lai nodrošinātu veselības aprūpes darbinieku un pacientu augsta līmeņa aizsardzību, kā paredzēts “valdības Rezolūcijā 1012/2020 (I. 31.) par operatīvā personāla izveidi”;
            
            
               o)
                     tiešās izmaksas par individuāliem aizsardzības līdzekļiem un aprīkojumu slimnīcās un citās veselības aprūpes iestādēs, lai nodrošinātu veselības aprūpes darbinieku augsta līmeņa aizsardzību, kā paredzēts “valdības Rezolūcijā 1012/2020 (I. 31.) par operatīvā personāla izveidi”.
            
            
               p)
                     vienreizēju ienākumu atbalsta shēmu pašnodarbinātām personām nozarēs, kuras skar aizsardzības pasākumi, ar nosacījumu, ka tās saglabā savu darbību vismaz divus mēnešus pēc paredzamā ārkārtas stāvokļa beigām, kā paredzēts valdības Dekrētā Nr. 310/2021;
            
            
                
            
            
               3.lēmuma 4. pantu aizstāj ar šādu: 
            
            
               “4. pants
            
            
               1.Ungārija informē Komisiju līdz 2021. gada 28. aprīlim un pēc tam ik pēc sešiem mēnešiem par plānoto publisko izdevumu īstenošanu līdz brīdim, kad šie plānotie publiskie izdevumi ir pilnībā īstenoti. 
            
            
               2.Ja 3. pantā minēto pasākumu pamatā ir plānotie publiskie izdevumi un uz tiem attiecas Īstenošanas lēmums, ar ko groza Īstenošanas lēmumu (ES) 2020/1561, Ungārija 6 mēnešu laikā pēc minētā lēmuma pieņemšanas un pēc tam ik pēc 6 mēnešiem informē Komisiju par plānoto publisko izdevumu īstenošanu līdz brīdim, kad šie plānotie publiskie izdevumi ir pilnībā īstenoti.” .
            
            
         
         
            
               2. pants
            
            
               Šis lēmums ir adresēts Ungārijai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 159, 20.5.2020., 1. lpp.
               
               
                  
                     (2)
                  
                        Padomes Īstenošanas lēmums (ES) 2020/1561 (2020. gada 23. oktobris), ar ko Ungārijai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma (OV L 357, 27.10.2020., 24. lpp.).
               
               
                  
                     (3)
                  
                        Izsludināts Ungārijas Oficiālajā Vēstnesī (XI. 10).
               
               
                  
                     (4)
                  
                        Sk. 1. pantu valdības Dekrētā Nr. 571/2020 (XII. 9.), 1. pantu valdības Dekrētā Nr. 638/2020 (XII. 22.), 1. pantu valdības Dekrētā Nr. 105/2021 (III. 3.), 1. pantu valdības Dekrētā Nr. 147/2021 (III. 27.) un 1. pantu valdības Dekrētā Nr. 204/2021 (IV. 29.).
               
               
                  
                     (5)
                  
                        Valdības Dekrēta Nr. 147/2021 (III.27) 1. pants, valdības Dekrēta Nr. 204/2021 (IV.29) 1. pants.
               
               
                  
                     (6)
                  
                        “Valdības Dekrēts Nr. 310/2021. (VI. 7.)” par kompensācijas atbalstu pašnodarbinātām personām, kā minēts Ungārijas 2021. gada 1. decembra pieprasījumā.